അരുണാചല് അതിര്ത്തിയില് ചൈനീസ് ഹുങ്കിനെ നിര്ഭയം നേരിടുന്ന ഇന്ത്യയുടെ പെണ്പുലി സരിയ അബ്ബാസി പോരാട്ട വീര്യത്തിന്റെയും ശൗര്യത്തിന്റെയും പ്രതീകമായ ഇന്ത്യയുടെ പെണ്പുലി. അരുണാചല് അതിര്ത്തിയില് ചൈനീസ് ഹുങ്കിനെ നിര്ഭയം നേരിടുന്ന ഇന്ത്യന് സേനയെ നയിക്കുന്നത് ഇനി ഖോരഖ്പൂരിന്റെ പുത്രി. സരിയ അബ്ബാസി ചൈനീസ് പട്ടാളത്തിനെതിരെ യഥാര്ത്ഥ നിയന്ത്രണ രേഖയില് പടനയിച്ച് ഇന്ത്യയുടെ നാരീശക്തി. അരുണാചല്പ്രദേശിലെ തവാംഗ് മേഖലയില് ചൈനയുടെ ഭീഷണിയെ നേരിടുന്നത് ക്യാപ്റ്റന് സരിയ അബ്ബാസിയുടെ നേതൃത്വത്തിലുള്ള എയര് ഡിഫന്സ് റെജിമെന്റാണ്. നവീകരിച്ച എല് 70 എയര് ഡിഫന്സ് ഗണ്ണുകളുള്ള രാജ്യത്തെ ആദ്യ റെജിമെന്റിനെയാണ് സിരിയ മുന്നോട്ട് നയിക്കുന്നത് എന്നത് ഏതൊരു ഇന്ത്യക്കാരനും പ്രത്യേകിച്ച് സ്ത്രീകള്ക്കും അഭിമാനവും പ്രചോദനമാണ്. ചൈനീസ് ഭീഷണി ശക്തമായതോടെയാണ് യഥാര്ത്ഥ നിയന്ത്രണ രേഖയില് പ്രതിരോധ സന്നാഹങ്ങള് ശക്തമാക്കാനുള്ള ഇന്ത്യയുടെ തീരുമാനം. ഇതിന്റെ ഭാഗമായി അരുണാചല് പ്രദേശിലെ തവാംഗില് കൂടുതല് സൈനികരെയും യുദ്ധോപകരണങ്ങളും വിന്യസിച്ചു. ഇതില് ഏറ്റവും പ്രധാനപ്പെട്ടതാണ് അതീവ പ്രഹരശേഷിയുള്ള എല് 70 എയര് ഡിഫന്സ് ഗണ്ണുകള്. ഇത് ഉപയോഗിക്കുന്ന റെജിമെന്റിനെ നയിക്കാനുള്ള നിയോഗം ലഭിച്ചതാകട്ടെ ക്യാപ്റ്റന് സരിയ അബ്ബാസിയ്ക്കും. നാല് വര്ഷങ്ങള്ക്ക് മുന്പാണ് സരിയ അബ്ബാസി ഇന്ത്യന് കരസേനയുടെ ഭാഗമായത്. ബിടെക് ബയോടെക്നോളജിയില് ബിരുദം സ്വന്തമാക്കിയ സരിയയുടെ സൈനിക പ്രവേശനം വീട്ടുകാരെയും, കൂട്ടുകാരെയും ഒരു പോലെ അത്ഭുതപ്പെടുത്തി. ഉത്തര്പ്രദേശ് സ്വദേശിനിയാണ് സരിയ അബ്ബാസി. ഗോരഖ്പൂര് ആണ് ജന്മദേശം. സരിയയുടെ പിതാവ് ആള് ഇന്ത്യ റേഡിയോയിലെ മുന് സ്റ്റേഷന് മാസ്റ്ററും അമ്മ ഗൊരഖ്പൂരിലെ സര്ക്കാര് സ്കൂളിലെ അദ്ധ്യാപികയും ആണ്. സൈന്യത്തില് ചേരണമെന്ന സരിയയുടെ ആഗ്രഹത്തിന് പൂര്ണ പിന്തുണയായിരുന്നു വീട്ടുകാരില് നിന്നും കുടുംബക്കാരില് നിന്നും ലഭിച്ചത്. വ്യോമാക്രമണങ്ങളെ ചെറുക്കുന്ന കരസേനയുടെ തന്നെ ഭാഗമായ എയര് ഡിഫന്സ് അഥവാ വ്യോമ പ്രതിരോധ വിഭാഗത്തിലായിരുന്നു സരിയയുടെ പ്രവേശനം. മികച്ച പ്രകടനം നാല് വര്ഷങ്ങള്ക്കിപ്പുറം സരിയയെ ട്രൂപ്പ് കമാന്ഡര് ആക്കി. ശത്രുരാജ്യങ്ങളില് നിന്നുള്ള 5000 അടിയില് താഴെയുള്ള വ്യോമാക്രമണങ്ങളെ ചെറുക്കുന്നതിനുള്ള ഉത്തരവാദിത്വം കരസേനയിലെ വ്യോമപ്രതിരോധ വിഭാഗത്തിനാണ്. കഴിഞ്ഞ ദിവസമാണ് തവാംഗില് സരിയയുടെ നേതൃത്വത്തിലുള്ള എയര് ഡിഫന്സ് റെജിമെന്റിനെ സുരക്ഷയ്ക്കായി വിന്യസിച്ചത്. ആദ്യമായാണ് അരുണാചല്പ്രദേശിലെ നിയന്ത്രണ രേഖയില് ഇത്തരത്തിലുള്ള സുരക്ഷ ഒരുക്കുന്നത് എന്നതും ശ്രദ്ധേയമാണ്. ഇതിന് പിന്നാലെ എല് 70 എയര് ഡിഫന്സ് ഗണ്ണുകളുടെ സവിശേഷതകള് വ്യക്തമാക്കുന്ന സരിയയുടെ വീഡിയോ പുറത്തുവന്നിരുന്നു. ഇത് സമൂഹമാദ്ധ്യമങ്ങളില് വലിയ സ്വീകാര്യതയാണ് ലഭിച്ചത്. ഇന്ത്യന് സൈന്യത്തില് ചേരാന് ആഗ്രഹിക്കുന്ന ഓരോ സ്ത്രീയ്ക്കും സരിയയുടെ ജീവിതം വലിയ പ്രോത്സാഹനവും പ്രചോദനവുമാണ് നല്കുന്നത്. ഇന്ത്യയ്ക്കായി സധൈര്യം പോരാടുന്ന സരിയയെ സ്ത്രീ ശാക്തീകരണത്തിന്റെ യഥാര്ത്ഥ മാതൃകയെന്നും വിശേഷിപ്പിക്കാം.